《瑶娥曲》
宋代·赵汝燧

一二三四月如眉，积累如梳截半规。玉斧昼夜修不彻，修成团镜当空垂。

十眉有样列象几，梳裁春冰镜涵水。瑶娥睡起拂菱花，扫黛插鬓云绕指。

敛袂亭亭天上妆，环佩隐体璆琳锵。骖鸾跨鹤舞仙谱，子登弹璈飞琼簧。

天风飕飂冷到骨，银河澎浪溅罗袜。一轮千古广寒深，折尽桂花应白发。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。